A BIZOTTSÁG (EU) 2020/1293 VÉGREHAJTÁSI RENDELETE

(2020. szeptember 15.)

az 540/2011/EU végrehajtási rendeletnek az azadirachtin hatóanyag jóváhagyási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésének c) pontjára,

mivel:

(1) A 2011/44/EU bizottsági végrehajtási irányelv (2) felvette a 91/414/EGK tanácsi irányelv I. mellékletébe az azadirachtin hatóanyagot.

(2) A 91/414/EGK irányelv (3) I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

(3) Az azadirachtin hatóanyagnak az 540/2011/EU végrehajtási rendelet mellékletének A. részében megállapított jóváhagyása a rovarölő szerként való felhasználásra korlátozódik.

(4) Az 1107/2009/EK rendelet 7. cikke (1) bekezdésének megfelelően a hatóanyag egyik előállítója, a Trifolio-M GmbH 2012. február 27-én kérelmet nyújtott be a kijelölt referens tagállamhoz, Németországhoz, amelyben az azadirachtin jóváhagyási feltételeinek módosítását kérelmezte a hatóanyag atkaölő szerként való felhasználásának engedélyezése érdekében. A kijelölt referens tagállam a kérelmet elfogadhatónak találta.

(5) A kijelölt referens tagállam az 1107/2009/EK rendelet 4. cikkében foglalt rendelkezéseknek megfelelően megvizsgálta az azadirachtin hatóanyag új felhasználásának az emberek és az állatok egészségére, valamint a környezetre gyakorolt lehetséges hatásait, és kiegészítéssel látta el az értékelő jelentés tervezetét, valamint egy további jelentést készített, amelyeket 2013. január 10-én benyújtott az Európai Élelmiszerbiztonsági Hatóságnak (a továbbiakban: Hatóság) és a Bizottságnak.

(6) Az 1107/2009/EK rendelet 12. cikke (1) bekezdésének megfelelően a Hatóság az értékelőjelentés-tervezet kiegészítését, valamint a további jelentést észrevételezésre megküldte a kérelmezőnek és a tagállamoknak, és hozzáférhetővé tette a nyilvánosság számára. Az 1107/2009/EK rendelet 12. cikke (3) bekezdésének megfelelően a kérelmezőt kiegészítő információk benyújtására kérték. Németország elvégezte a kiegészítő információk értékelését, és 2017. szeptember 19-én felülvizsgált kiegészítést nyújtott be az értékelő jelentés tervezetéhez és a további jelentéshez a Bizottságnak és a Hatóságnak.

(7) A Hatóság 2018. szeptember 14-én megküldte következtetéseit (5) a Bizottságnak arra vonatkozóan, hogy az azadirachtin hatóanyag új felhasználása várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2020. május 19-én a Növények, Állatok, Élelmiszerek és Takarmányok Állandó Bizottsága elé terjesztette az azadirachtinra vonatkozó vizsgálati jelentéshez kapcsolódó kiegészítés tervezetét és a rendelettervezetet.

(8) A Bizottság felkérte a kérelmezőt, hogy nyújtsa be észrevételeit a vizsgálati jelentés kiegészítésével kapcsolatban.

(9) Legalább egy, a hatóanyagot tartalmazó növényvédő szer egy vagy több reprezentatív felhasználása tekintetében megállapítást nyert, hogy a növényvédő szer atkaölő szerként történő felhasználása esetén az 1107/2009/EK rendelet 4. cikkében előírt jóváhagyási kritériumok teljesülnek. Ezért helyénvaló visszavonni a kizárólag rovarölő szerként történő felhasználásra való korlátozást.

(10) Az 540/2011/EU végrehajtási rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 540/2011/EU végrehajtási rendelet módosítása Az 540/2011/EU végrehajtási rendelet melléklete e rendelet mellékletének megfelelően módosul.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. szeptember 15-én. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság 2011/44/EU végrehajtási irányelve (2011. április 13.) a 91/414/EGK tanácsi irányelvnek az azadirachtin hatóanyag felvétele céljából történő módosításáról és a 2008/941/EK bizottsági határozat módosításáról (HL L 100., 2011.4.14., 43. o.).

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) Európai Élelmiszerbiztonsági Hatóság; Peer review of the pesticide risk assessment of the active substance azadirachtin (Margosa extract) (Az azadirachtin [margózakivonat] hatóanyagú növényvédő szereknél felmerülő kockázatok értékelésének szakmai vizsgálata), EFSA Journal 2018;16(9):5234. Doi: 10.2903/j.efsa.2018.5234.